Հայաստանում, կարծում եմ, կարիք կա, որպեսզի մեր քաջալերությունն ու օժանդակությունը ցուցաբերենք թե´ երիտասարդին, թե´ կայացած մարդուն: Եթե չկան «Նարեկացի»-ի նման՝ ընդհանրապես շահույթ չհետապնդող կառույցներ, ուրեմն պետք է այլ լուծումներ լինեն, քանի որ մեր ազգի համար մեր մշակույթը շատ կարևոր է, առանց մշակույթի` մենք կորած ենք: Մենք ուրիշ ազգերին զարմացնելու այլ բան չունենք՝ մեր մշակույթն ու տաղանդն է, մեր հավատքն էլ, անշուշտ, բայց դա արդեն եկեղեցու պարտավորությունն է մեր հոգևոր ժառանգությունը ներկայացնելը: Չնայած մեր կենտրոնը, կրելով Նարեկացու անունը, նաև հոգևոր ուղղվածություն ունի՝ համագործակցում է Մայր Աթոռի հետ, ունենք հոգևոր երաժշտության խմբակ՝ այստեղ և Շուշիում: Շուշիի «Նարեկացի» միությունում երեխաները նաև մկրտվում են: Բացի այդ՝ ունենք ներկայացումներ՝ աստվածաշնչյան պատմությունների հիման վրա, և տարին սկսվում է Սուրբ Ծնունդով, ու տարվա ընթացքում անպայման նշում ենք եկեղեցական տոները, բայց, մեկ է, բավարար չէ: Միշտ փորձում ենք ավելին անել, քանի որ հոգևոր ուղղվածության ծրագրերը շատ կարևոր են, մշակույթի մեկ մաս են կազմում, ձեռք ձեռքի բռնած` պետք է առաջ տանել, և դա է, որ մեզ՝ իբրև ազգ, ուժեղ է դարձնում: